b'\n_START_ARTICLE_\nRaymond Duchamp-Villon\n_START_PARAGRAPH_\nRaimonas Diu\xc5\xa1anas-Vijonas (Diu\xc5\xa1ampas-Vijonas, pranc. Raymond Duchamp-Villon, 1876\xe2\x80\x931918) \xe2\x80\x93 Pranc\xc5\xabzijos XX a. prad\xc5\xbeios skulptorius, vienas pirm\xc5\xb3j\xc5\xb3 kubistin\xc4\x97s skulpt\xc5\xabros atstov\xc5\xb3.\n_START_SECTION_\nBiografija\n_START_PARAGRAPH_\nRaimonas Diu\xc5\xa1anas-Vijonas (orig. Raimonas Diu\xc5\xa1anas) gim\xc4\x97 1876 m. lapkri\xc4\x8dio 5 d. Danvilio komunoje prie Ruano. Vienas jo broli\xc5\xb3 buvo v\xc4\x97liau vienu i\xc5\xa1 garsiausi\xc5\xb3 XX a. avangardini\xc5\xb3 meninink\xc5\xb3 tap\xc4\x99s Marselis Diu\xc5\xa1anas. 1894\xe2\x88\x921898 m. jis mok\xc4\x97si medicin\xc4\x85 Pary\xc5\xbeiaus universitete. D\xc4\x97l ligos jam teko apleisti studijas ir jis nusprend\xc4\x97 tapti skulptoriumi. 1902 m. pirm\xc4\x85 kart\xc4\x85 jo skulpt\xc5\xabra buvo eksponuota Nacionalin\xc4\x97s dail\xc4\x97s draugijos salone. 1903 m. jo skulpt\xc5\xabra buvo jame eksponuota antr\xc4\x85 kart\xc4\x85 ir skulptorius apsigyveno Neji prie Senos netoli Pary\xc5\xbeiaus. 1905 m. \xc4\xafvyko R. Diu\xc5\xa1ano-Vijono paroda Rudens salone ir bendra su broliu, tapytoju \xc5\xbdaku Vijonu, Legripo galerijoje. Kartu su broliu R. Diu\xc5\xa1anas-Vijonas 1907 m. apsigyveno Pary\xc5\xbeiaus priemiestyje Piuto. Ankstyvoji R. Diu\xc5\xa1ano-Vijono skulpt\xc5\xabra buvo paveikta O. Rodeno, po 1910 m. jis prad\xc4\x97jo kurti supaprastint\xc5\xb3 form\xc5\xb3 kubistinius k\xc5\xabrinius. Jis 1907 m. buvo priimtas \xc4\xaf Rudens salono vertinimo komisij\xc4\x85 ir po 1910 m. daug prisid\xc4\x97jo prie kubizmo skulptori\xc5\xb3 propagavimo. R. Diu\xc5\xa1anas-Vijonas eksponavo kartu su kitais avangardistais Pary\xc5\xbeiuje ir u\xc5\xbesienyje: 1913 m. Arsenalo parodoje Niujorke, S. V. U. M\xc3\xa1nes galerijoje Prahoje ir 1914 m. \xe2\x80\x9eAudros\xe2\x80\x9c (Der Sturm) galerijoje Berlyne._NEWLINE_Pirmojo pasaulinio karo metu R. Diu\xc5\xa1anas-Vijonas tarnavo armijos medicinos tarnyboje. Jo dalinys stov\xc4\x97jo \xc5\xa0ampan\xc4\x97je, kur 1916 m. skulptorius susirgo viduri\xc5\xb3 \xc5\xa1iltine, nuo kurios mir\xc4\x97 1918 m. spalio 19 d. ligonin\xc4\x97je Kanuose. Garsiausia jo skulpt\xc5\xabra minima \xe2\x80\x9eArklys\xe2\x80\x9c (1914).'